Byrådet i Hjørring har onsdag aften besluttet at droppe vindmølleprojekt ved Hjortnæs.

De har kæmpet længe. Onsdag aften fik borgere ved Hjortnæs så endelig det svar, de havde håbet på – kommunens vindmølleprojekt bliver skrinlagt. - Vi er selvfølgelig vildt glade alle sammen. Det har fyldt meget for os, og det er en meget stor lettelse, siger Anne Rottbøll, der er godsejerinde på Børglum Kloster. Planen var at udskifte otte eksisterende vindmøller på 69 meter med otte nye vindmøller på 150 meters højde. En plan, som har mødt massiv modstand fra beboere i området. I januar 2019 kunne borgerne blandt andet aflevere 2800 underskrifter mod projektet. - Nu kan vi komme videre med vores liv Inden aftenens byrådsmøde havde omkring 65 borgere taget opstilling med bannere på Springvandspladsen foran Hjørring Rådhus i protest. Nu kan borgerne så endegyldigt pakke bannerne sammen og ånde lettede op.  18 byrådsmedlemmer stemte imod at sende vindmøllerne i høring, mens 13 stemte for. - Det har stået på virkelig længe, og det har haft stor betydning for os personligt og for vores område. Nu kan vi komme videre med vores liv, siger Rebecca Rasmussen, der havde udsigt til at bo tæt op ad vindmøllerne.